Η **Παλμ Μπητς** (*Palm Beach*) είναι κωμόπολη στην ομώνυμη Κομητεία Παλμ Μπητς, στη Φλόριντα των ΗΠΑ. Γειτονικές πόλεις είναι η Γουέστ Παλμ Μπητς και η Λέικ Γουόρθ. Κατά την απογραφή του 2010 η Παλμ Μπητς είχε μόνιμο πληθυσμό 8.348 κατοίκους. Το 2018 κατατάχθηκε ως ο 27ος πλουσιότερος οικισμός σε όλες τις ΗΠΑ.

Ιστορία
-------

Το ναυάγιο του πλοίου «Προβιντένθια» αναφέρεται ως η αιτία για την προέλευση του ονόματος του οικισμού, που σημαίνει «Παραλία των φοινίκων»: Το πλοίο αυτό ταξίδευε από την Αβάνα στο Κάδιθ της Ισπανίας με ένα φορτίο καρύδες κοκοφοίνικα, που είχαν συλλεγεί στο Τρινιντάντ και Τομπάγκο της Καραϊβικής, και ναυάγησε κοντά στη σημερινή Παλμ Μπητς. Πολλοί σπόροι από τις καρύδες φύτρωσαν στην ακτή του μελλοντικού οικισμού ή φυτεύθηκαν κατά μήκος της. Αναπτύχθηκε έτσι με τον καιρό μια πυκνή συστάδα κοκοφοινίκων στο μέρος που αργότερα ονομάσθηκε Παλμ Μπητς.

Προτού καθιερωθεί ως θέρετρο από τον Χένρυ Φλάγκλερ, η Παλμ Μπητς ήταν ένα αραιοκατοικημένο τμήμα της Λέικ Γουόρθ. Ο πυρήνας του οικισμού δημιουργήθηκε από τα δύο πολυτελή ξενοδοχεία του Φλάγκλερ: το Royal Poinciana Hotel (1894) και το Breakers Hotel (1896).

Τα οικόπεδα του Φλάγκλερ αγοράστηκαν από τους επωφελημένους από τη μεγάλη οικονομική ανάπτυξη της «Επίχρυσης εποχής» (*Gilded Age*, το αμερικανικό αντίστοιχο της Μπελ Επόκ) και το 1902 ο ίδιος ο Φλάγκλερ έκτισε ένα μέγαρο για τον ίδιο, το «Χουάιτχωλ», και βοήθησε στο να καθιερωθεί η χειμερινή σεζόν του Παλμ Μπητς διατηρώντας ευκαιρίες ψυχαγωγίας για τους φιλοξενούμενους. Η Παλμ Μπητς αναγνωρίσθηκε ως οικισμός το 1911.

Μια περιοχή γνωστή ως «Στυξ» (*Styx*) στέγαζε τους εργάτες που έκτιζαν τα παραπάνω και την κωμόπολη, ενώ αργότερα αγοράσθηκε από τον Έντουαρντ Ρ. Μπράντλεϋ και η εργατική τάξη μετακόμισε στη Γουέστ Παλμ Μπητς.

Γεωγραφία
---------

Palm BeachΤο Παλμ Μπητς απλώνεται πέρα από τη λιμνοθάλασσα που μοιάζει με ποτάμι.
Η Παλμ Μπητς είναι ο ανατολικότερος οικισμός στη Φλόριντα, με γεωγραφικές συντεταγμένες πλάτος 26°43΄ Βόρειο και μήκος 80°02΄22 Δυτικό. Βρίσκεται πάνω σε ένα πολύ μακρόστενο επίπεδο νησί με μήκος 29 χιλιόμετρα, που απλώνεται ανάμεσα στον ανοικτό Ατλαντικό Ωκεανό και τη Λιμνοθάλασσα Λέικ Γουόρθ. Σε κανένα σημείο το νησί δεν ξεπερνά σε πλάτος το 1,2 χιλιόμετρο, ενώ σε κάποια μέρη έχει πλάτος μόλις 150 μέτρα. Το μεσοσταθμικό υψόμετρο του οικισμού είναι μόλις 2,1 μέτρα πάνω από τη μέση επιφάνεια της θάλασσας.

Σύμφωνα με το Γραφείο Απογραφών των Ηνωμένων Πολιτειών, ο οικισμός έχει συνολική έκταση 27 km², από την οποία το 62,45% καλύπτεται από νερό. Είναι οικισμός της Μητροπολιτικής Περιοχής του Μαϊάμι.

### Κλίμα

Κατά την ταξινόμηση Köppen η Παλμ Μπητς έχει κλίμα υγρής τροπικής/υποτροπικής σαβάνας, με καυτά υγρά καλοκαίρια και ζεστούς, ξηρότερους χειμώνες. Υπάρχει δηλαδή η λεγόμενη «εποχή των βροχών» των τροπικών και υποτροπικών περιοχών. Αυτή στην περίπτωση της Παλμ Μπητς διαρκεί από τον Μάιο μέχρι τον Οκτώβριο, οπότε οι τροπικές καταρρακτώδεις βροχές είναι συνηθισμένες, όπως και οι καταιγίδες που δημιουργούνται από κατακόρυφα ρεύματα ανόδου θερμού αέρα. Οι μέσες μέγιστες θερμοκρασίες στην κωμόπολη το θέρος είναι 31 έως 34 °C και οι μέσες ελάχιστες 25 έως 28 °C. Πάνω από τις μισές ημέρες του καλοκαιριού περιλαμβάνουν μια καταιγίδα το απομεσήμερο και θαλάσσια αύρα που δροσίζει κάπως την υπόλοιπη ημέρα.

Ο χειμώνας φέρνει ηλιόλουστο και πολύ λιγότερο βροχερό καιρό, ενώ οι μέσες μέγιστες θερμοκρασίες είναι 24 έως 28 °C και οι μέσες ελάχιστες 19 έως 23 °C. Αυτή θεωρείται η κυριότερη τουριστική περίοδος στη περιοχή. Παρά το ότι η μέση ετήσια βροχόπτωση είναι 1700 χιλιοστόμετρα (τετραπλάσια της Αθήνας), κάποιες φορές οι χειμώνες είναι τόσο ξηροί, ώστε να επιβάλλονται περιορισμοί στην κατανάλωση νερού. Οι ώρες ηλιοφάνειας είναι περισσότερες από 2900 κάθε χρόνο. Τροπικοί κυκλώνες περνούν περιστασιακά από την Παλμ Μπητς, με την πλέον πρόσφατη διέλευση με σοβαρές καταστροφές το 1928.

Συγκοινωνίες
------------

Η Παλμ Μπητς εξυπηρετείται καλά από σιδηροδρομικό σταθμό (με τρένα τριών διαφορετικών εταιρειών) και το Διεθνές Αεροδρόμιο της Παλμ Μπητς, που βρίσκονται στην ηπειρωτική ακτή, στο Γουέστ Παλμ Μπητς. Μέσα στην πόλη όλες σχεδόν οι μετακινήσεις γίνονται με Ι.Χ. αυτοκίνητα και ταξί. Τα ποδήλατα είναι επίσης πολύ συνηθισμένα.

Αξιοθέατα
---------

Το Μεγάλο Δέντρο Καπόκ τη νύχτα
* Ξενοδοχείο Breakers (1896)
* Κήποι των Τεσσάρων Τεχνών (βοτανικοί κήποι και κήπος με γλυπτά)
* Μαρ-α-Λάγκοου, το δεύτερο μεγαλύτερο μέγαρο στη Φλόριντα, σπίτι διακοπών του πρώην Προέδρου Τραμπ
* «Χουάιτχωλ»/Μουσείο Χένρυ Φλάγκλερ
* «Κήπος του Πανός» του Ιδρύματος Προστασίας της Φύσεως της Παλμ Μπητς
* Η Λεωφόρος Γουόρθ
* Το Μεγάλο Δέντρο Καπόκ

Πρόσωπα
-------

Πολλοί «πλούσιοι και διάσημοι» κατοίκησαν κατά καιρούς ή κατοικούν στην Παλμ Μπητς. Μεταξύ τους είναι και οι εξής (με ελληνική αλφαβητική σειρά):

* Μαντλέιν Άστορ, επιζήσασα του ναυαγίου του «Τιτανικού» χήρα του μεγιστάνα Τζων Τζέικομπ Άστορ
* Βέρα Γουάνγκ, σχεδιάστρια μόδας
* Μέλη της Οικογένειας Κένεντι
* Τζων Κλούγκε, μεγιστάνας των ΜΜΕ, κάποτε ο πλουσιότερος άνθρωπος στις ΗΠΑ
* Ανν Κόουλτερ, συγγραφέας και δημοσιογράφος
* Ρας Λίμπω, ραδιοτηλεοπτικός παρουσιαστής, υπερσυντηρητικός πολιτικός σχολιαστής
* Τσαρλς Πήτερ McColough, πρόεδρος της Xerox
* Μπράιαν Μαλρούνι, πρωθυπουργός του Καναδά
* Τζων Μπον Τζόβι, τραγουδιστής και ηθοποιός (αγόρασε σπίτι στο Παλμ Μπητς το 2018)
* Παύλος Ντιμιτρίγιεβιτς, Ρώσος πρίγκιπας (διετέλεσε και δήμαρχος του Πάλμ Μπητς)
* Χόρας Έλτζιν Ντοτζ, πρωτοπόρος της αμερικανικής αυτοκινητοβιομηχανίας
* Τζέιμς Πάτερσον, συγγραφέας
* Χένρυ Πώλσον, τραπεζίτης και υπουργός Οικονομικών των ΗΠΑ
* Γουίλμπουρ Ρος, τραπεζίτης και υπουργός Εμπορίου των ΗΠΑ
* Τζων Σκάλυ, πρόεδρος της PepsiCo και κατόπιν CEO στην Apple
* Ροντ Στιούαρτ, Βρετανός τραγουδιστής της ροκ
* Μάικλ Τζάκσον, ο επικαλούμενος «Βασιλιάς της ποπ» (έζησε για λίγο στην πόλη το 2003-2005)
* Ντόναλντ Τραμπ, ο 45ος Πρόεδρος των Ηνωμένων Πολιτειών
* Χένρυ Φλάγκλερ, ιδρυτής του Παλμ Μπητς
* Τζορτζ Χάμιλτον, ηθοποιός.

Παραπομπές
----------

1. ↑  United States Census Bureau: «2016 U.S. Gazetteer Files» (Αγγλικά) United States Census Bureau. Ουάσινγκτον. 2016.
2. ↑  United States Census Bureau: «2010 U.S. Gazetteer Files» (Αγγλικά) United States Census Bureau. Ουάσινγκτον. 2010. Ανακτήθηκε στις 9  Ιουλίου 2020.
3. ↑  *Απογραφές των Ηνωμένων Πολιτειών 2020*. data.census.gov/cedsci/table?t=Populations+and+People&g=0100000US%2C%241600000&y=2020. Ανακτήθηκε στις 1  Ιανουαρίου 2022.
4. ↑  «Bloomberg - America's 100 Richest Places». *Bloomberg.com*. Ανακτήθηκε στις 5 Μαρτίου 2018.
5. ↑  «History of Palm Beach». *townofpalmbeach.com*. Ανακτήθηκε στις 4 Δεκεμβρίου 2018.
6. ↑  «1860 - 1879». *Pbchistoryonline.org*. Ανακτήθηκε στις 5 Οκτωβρίου 2018.
7. ↑  Oyer III, Harvey (4 Νοεμβρίου 2001). «The Wreck of the Providencia in 1878 and the Naming of Palm Beach County». *South Florida History* **29**.
8. ↑  Loney, Jim (19 Δεκεμβρίου 2008). «Madoff scandal stuns Palm Beach Jewish community». *Reuters*. Αρχειοθετήθηκε από το πρωτότυπο στις 2015-11-22.. Ανακτήθηκε στις 2 Δεκεμβρίου 2013.
9. ↑  «The Styx: Removal». Palm Beach County History Online. 2009. Αρχειοθετήθηκε από το πρωτότυπο στις 18 Μαρτίου 2019. Ανακτήθηκε στις 2 Δεκεμβρίου 2013.
10. ↑  Federal Writers' Project (1939). *Florida. A Guide to the Southernmost State*. Oxford University Press. σελ. 227.
11. ↑  «West Palm Beach, Florida». Weatherbase. Ανακτήθηκε στις 4 Μαΐου 2014.
12. ↑  «Climate of West Palm Beach». *ClimaTemps.com*. Αρχειοθετήθηκε από το πρωτότυπο στις 9 Ιουλίου 2014. Ανακτήθηκε στις 5 Ιουνίου 2014.
13. 1 2  «Historical Weather for West Palm Beach, Florida, United States of America». Weatherbase. Ανακτήθηκε στις 2 Δεκεμβρίου 2013.
14. ↑  Sterghos Brochu, Nicole (14 Σεπτεμβρίου 2003). «Florida's forgotten storm: The Hurricane of 1928». *Sun-Sentinel.com*. Αρχειοθετήθηκε από το πρωτότυπο στις 2020-05-04.. Ανακτήθηκε στις 3 Σεπτεμβρίου 2018.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 158974438
* LCCN: n81108344
* ISNI: 0000 0004 5895 2071
* GND: 4408825-5
* SUDOC: 157525716
* NKC: ge1052788

 |

 |